b'\n_START_ARTICLE_\nGustav Thurn-Valsassina\n_START_SECTION_\n\xc5\xbdivljenje in delo\n_START_PARAGRAPH_\nGrof Gustav Thurn-Valsassina je bil sin grofa Vincenca Thurn-Valsassina in Jozefine rojene Zurchaleg. Najprej so ga pou\xc4\x8devali doma\xc4\x8di u\xc4\x8ditelji. Po kon\xc4\x8dani gimnaziji je v Gradcu dve leti \xc5\xa1tudiral pravo. Leta 1859, ob za\xc4\x8detku vojne v Italiji, je postal v konjeni\xc5\xa1ki kapetan pri ulancih, a je izstopil iz vojske. Vrnil se je v Radovljico in \xc5\xbeivel na posestvu. Bil je \xc4\x8dastni ob\xc4\x8dan mnogih ob\xc4\x8din na Kranjskem (npr. Bled, Rovte) ter mnogih dru\xc5\xa1tev. Bil je odlikovan z redom \xc5\xbeelezne krone II._NEWLINE_Julija 1877 je bil izvoljen v Kranjski de\xc5\xbeelni zbor kot predstavnik veleposestva, nekaj tednov kasneje pa \xc5\xa1e v avstrijski dr\xc5\xbeavni zbor. Med letoma 1883 in 1888 je bil poslanec na slovenski listi trgovinske in obrtne zbornice. Od 16. septembra 1881 pa do smrti je bil de\xc5\xbeelni glavar Kranjske, zadnji nem\xc5\xa1kega rodu. Med 1886 in 1887 je predsedoval kmetijski dru\xc5\xbebi, bil 1886 predsednik komisije za pogozdovanje Krasa, na\xc4\x8delnik odbora za gradnjo dolenjskih \xc5\xbeeleznic. Podpiral je slovenska narodna dru\xc5\xa1tva. Govoril je slovensko, bral in naro\xc4\x8dal je slovenske \xc4\x8dasnike. Kot zvest prista\xc5\xa1 narodne stranke ni dopu\xc5\xa1\xc4\x8dal, da bi v de\xc5\xbeelnem zboru nem\xc5\xa1ki poslanci imeli svoje klubske seje, kot so jih imeli za \xc4\x8dasa njegovega predhodnika, de\xc5\xbeelnega glavarja Friderika viteza Kaltenegger-Riedhorst. Bil je osovra\xc5\xbeen od Nemcev, tudi od Karla De\xc5\xbemana. Leta 1883 ni uspel na volitvah v Tr\xc5\xbei\xc4\x8du, kandidiral je tudi na veleposestvu, a so mu Nemci onemogo\xc4\x8dili izvolitev. Bil je lastnik gra\xc5\xa1\xc4\x8din Radovljica in Stari grad (Wallenburg), Lehen in Plankenstein (Zbelovo) na \xc5\xa0tajerskem.'